Zyra e Komisioinerit të Lartë të Kombeve të Bashkuara për të Drejta të Njeriut

 DATA: 27 nëntor 2017

PËR: z. Zahir Tanin

Përfaqësues Special i Sekretarit të Përgjithshëm dhe Shef i Misionit të Administratës së Përkohshme të Kombeve të Bashkuara në Kosovë (UNMIK)

 E-MAIL: tanin@un.org

 ghalmi@un.org

NGA: Beatriz Balbin

 Shefe e Degës së Procedurës Speciale /*nënshkrimi*/

FAX: +41 22 917 90 08

TEL: +41 22 917 98 67

 E-MAIL: sr-torture@ohchr.org

 REF:

 FAQE: 4

 KOPJE:

LËNDA: **Komunikatë për shtyp për vizitën e Raportuesit Special të OKB-së për torturë në Serbi dhe Kosovë[[1]](#footnote-1)**

**KOMUNIKATË PËR SHTYP**

**Serbia dhe Kosova: Eksperti i OKB-së lavdëron përmirësimet, por kërkon përparime lidhur me paraburgimet arbitrare dhe pandëshkueshmërinë e policisë**

GJENEVË(27 nëntor 2017) – Serbia dhe Kosova\* kanë arritur shumë në përmirësimin e trajtimit të të burgosurve të tyre dhe në dhënien fund të torturës, por ende duhet të bëjnë më shumë në luftimin e paraburgimeve arbitrare dhe të pandëshkueshmërisë së policisë, tha Raportuesi Special i OKB-së për torturë pas vizitës së tij të parë faktmbledhëse.

Nils Melzer përgëzoi qeverinë e Serbisë dhe autoritetet e Kosovës për përmirësimet mbresëlënëse në trajtimin e të burgosurve dhe për kushtet e mbajtjes së tyre në burgje.

“Mirëpres përkushtimin e mirëfilltë dhe të qëndrueshëm të autoriteteve në Beograd dhe Prishtinë në shërimin e plagëve të së kaluarës dhe në përkushtimin e tyre të pashoq për parandalimin e torturës dhe të keqtrajtimit në të gjitha rrethanat”, tha z. Melzer në deklaratën e dhënë në fund të vizitës së tij.

“Përderisa kam pasur kënaqësinë të raportoj që në sistemet e burgjeve në Serbi dhe Kosovë duket se kryesisht nuk ka keqtrajtim, hapi i ardhshëm në luftimin e pandëshkueshmërisë dhe të paraburgimeve arbitrare duhet të fokusohet në polici dhe në sistemin e drejtësisë”, shtoi ai.

Si në Serbi, ashtu edhe në Kosovë, Raportuesi Special dëgjoi pretendime të shumta të keqtrajtimit gjatë marrjes në pyetje në polici, kryesisht si mënyrë e detyrimit për pranimin e fajit lidhur me veprat për narkotikë, terrorizëm dhe krim të organizuar – fusha këto ku bashkësia ndërkombëtare ka kohë që është duke bërë presion tek Serbia dhe Kosova për të dalë me rezultate.

“Të burgosurit raportojnë se janë rrahur me shuplaka, grushte dhe shkopinj të policisë; se janë goditur me shqelma, kërcënuar me armë zjarri dhe se janë detyruar të pranojnë fajin për disa krime, nganjëherë në këmbim me dënime më të buta apo me lirim me kusht”, tha z. Melzer.

“Presioni ndaj të paraburgosurve për pranimin e fajit shtohet më tej me rastin e zgjatjes së kohës së paraburgimit, e cila nganjëherë mund të shkoj edhe deri në tri apo katër vite madje edhe për ndonjë shkelje të vogël.”

“Thënë në përgjithësi, duket se kemi të bëjmë me një fenomen të joefikasitetit në procedurat e prokurorisë dhe në ato gjyqësore në Serbi dhe në Kosovë, duke përfshirë edhe procedurat e EULEX-it – Misionit për Sundimin e Ligjit në Kosovë – i cili në disa raste, mund të rezultoi me paraburgime arbitrare apo madje me trajtimin të vrazhdë, jonjerëzor dhe poshtërues.”

Raportuesi Special mirëpriti përpjekjet domethënëse të shërbimeve shëndetësore nëpër burgje në kontrollin sistematik të të burgosurve të ri, por tha se shumica e punonjësve mjekësorë nuk janë trajnuar në zbulimin dhe dokumentimin e gjurmëve fizike dhe psikologjike të torturës në përputhje me standardet ndërkombëtare.

Si në Serbi, ashtu edhe në Kosovë, eksperti dhe ekipi i tij intervistuan një numër të paraburgosurish dhe të burgosurish që mbaheshin në stacione të policisë, në burgje dhe në burgje të sigurisë së lartë, si dhe personat që qëndronin në institucione psikiatrike dhe të kujdesit social e po ashtu edhe emigrantët e vendosur në qendra të pranimit dhe në ato tranzite.

Raportuesi Special shprehu shqetësimin serioz për rrezikun e madh nga vendosja arbitrare në institucione e personave me aftësi të kufizuara mendore.

“Jam thellësisht i brengosur sepse shumë persona nuk do të duhej të ishin nëpër këto qendra po të ekzistonin strukturat e alternative të bazuara në komunitet,” tha z. Melzer, duke nënvizuar rëndësinë e mbrojtjes më të lartë ligjore dhe të monitorimit të efektshëm për parandalimin e vendosjes arbitrare në institucione.

Raportuesi Special në mes të tjerash lavdëroi përpjekjet e konsiderueshme të Serbisë gjatë dy viteve të kaluara në trajtimin e një numri të madh emigrantësh që kalonin nëpër të ashtuquajturën rrugën e Ballkanit.

“Autoritetet duhet të përgëzohen për investimin e madh të bërë në zhvillimin e infrastrukturës së nevojshme dhe të ndihmesës humanitare për ballafaqimin me këtë sfidë’, shtoi ai.

“Përderisa nuk kam pranuar ndonjë pretendim për keqtrajtim kundër emigrantëve në Serbi apo në Kosovë, jam mjaft i shqetësuar nga pretendimet e shumta për dhunë fizike, duke përfshirë rrahjet, goditjet me shqelma dhe sulmet nga qentë, të cilat emigrantët i kanë përjetuar nga policitë kufitare të vendeve fqinje të Kroacisë, Hungarisë dhe Bullgarisë me rastin e tentimit të hyrjes në territorin e tyre.

“Dëshiroj t’i inkurajoj autoritetet e Beogradit dhe të Prishtinës që edhe më shumë t’i rrisin përpjekjet e tyre aktuale në ofrimin e përkrahjes së duhur mjekësore dhe psikologjike, si dhe në rehabilitimin e të gjitha viktimave të torturës dhe të keqtrajtimeve të tjera në territorin e tyre dhe të sigurojnë mbrojtje të efektshme ndërkombëtare.”

Në mars të vitit 2019, Raportuesi Special do t’ia paraqes raportin për shtetin së bashku me vrojtimet e dhe rekomandimet e tij Këshillit për të Drejta të Njeriut.

FUND

\* Të gjitha referencat për Kosovë duhet të kuptohen në përputhje me Rezolutën 1244 të Këshillit të Sigurimit të OKB-së (1999) dhe pa paragjykim ndaj statusit të Kosovës.

***z. Nils Melzer*** *vjen nga Zvicra. Në nëntor të vitit 2016 ai është emëruar nga Këshilli për të Drejta të Njeriut i OKB-së si Raportues Special për torturë dhe trajtime apo dënime të tjera të vrazhda, jonjerëzore ose poshtëruese. z. Melzer më parë ka punuar në Komitetin Ndërkombëtar të Kryqit të Kuq dhe në Departamentin Federal të Zvicrës për Punë të Jashtme, dhe aktualisht është profesor i të Drejtës Ndërkombëtare në Universitetin e Glasgout dhe Drejtues për të drejta të njeriut i Akademisë së Gjenevës për të Drejtën Ndërkombëtare Humanitare dhe të Drejta të Njeriut.*

*Raportuesit specialë janë pjesë e asaj që quhet Procedura Speciale të Këshillit për të Drejta të Njeriut. Procedura Speciale është organi më i madh i ekspertëve të pavarur në sistemin për të drejta të njeriut të OKB-së, dhe janë emërtim i përgjithshëm i mekanizmave të pavarur faktmbledhës dhe monitorues të Këshillit, përmes të cilave trajtohen gjendjet specifike në ndonjë vend apo çështjet tematike në të gjitha pjesët e botës. Ekspertët e Procedurave Speciale punojnë në baza vullnetare; ata nuk janë punonjës të OKB-së dhe nuk marrin pagë për punën e tyre. Ata janë të pavarur nga cilado qeveri apo organizatë dhe shërbejnë në cilësinë e tyre individuale.*

*Në rast se keni ndonjë pyetje apo kërkesë nga mediat, luteni të kontaktoni:*

*Alia EL Khatib – (+41 22 917 92 09 /* *aelkhatib@ohchr.org**) ose* *sr-torture@ohchr.org**)*

*Për pyetje të media lidhur me ekspertët e pavarur të OKB-së, luteni të kontaktoni:*

*Bryan Wilson – Njësia për media (+41 22 917 9826/* *mediaconsultant2@ohchr.org**)*

*Nëse keni brenga për botën ku jetojmë? Atëherë sot NGRITNI ZËRIN LART për të drejtat e dikujt.*

*#Standup4humanrights dhe vizitoni faqen e internetit* [*http://www.standup4humanrights.org*](http://www.standup4humanrights.org)

1. Të gjitha referencat për Kosovë duhet të kuptohen në përputhje me Rezolutën 1244 të Këshillit të Sigurimit të OKB-së (1999) dhe pa paragjykim ndaj statusit të Kosovës. [↑](#footnote-ref-1)